**Ulcelele de lut**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ulcelele de lut

Vă tot ridicați palate din munca celor mici și mulți,

bieți neghiobi ce-aveți în suflet numai teancuri de dolari,

că voi toți zdrobiți destinul celor flămânzi și desculți

și toată viața voastră goală e doar joc de păpușari!

Voi vânați a lumii fală și-a ei glorie deșartă,

în voi e doar întuneric și nici urmă de lumină,

pentru-a voastră josnicie nu e judecată dreaptă,

dar după moarte toți veți trece prin Justiția Divină!

Nu-i nimic, e lumea voastră și aici sunteți stăpâni,

faceți-vă dar palate, că de fapt vă sunt morminte,

iar dreptatea lumii voastre e dreptate de nebuni,

că și fără voi săracul trăiește-n lumea lui, cuminte!

Nu sunteți voi lumina lumii, ci a lumii decădere,

nici nu știți că toți sărmanii sunt bogații lui Iisus,

din voi izvorăște ura, că sunteți lacomi de putere,

sunteți morții lui Mamona și nu vă mai nașteți de sus!

Chipul vostru-i doar o mască, viața voastră-nchipuire,

vă puneți pe voi zorzoane, să nu vedem că sunteți goi,

toată-a voastră bogăție este-a lumii răstignire,

iar întreaga voastră viață este-o grămadă de gunoi!

Priviți de sus pe cei ce-aleargă pentru existența lor,

sunteți păpușarii lumii iar din oameni faceți robi,

pentru voi și-a voastre pofte, în lume, atâția mor,

că-s mulți cei ce fac palate pentru-o mână de neghiobi!

Pentru voi, întreaga lume este un teren de joacă,

vă-mbrăcați în haine scumpe și vă mândriți la sindrofii,

prin voi lumea flămânzește și este tot mai săracă,

deși morți că-aduceți moarte, voi credeți că sunteți vii!

Pentru voi nici nu contează cum este, ci cum arată,

că întreaga voastră viață este numai o spoială

voi sunteți cioclii luminii cu mintea voastră-ntunecată,

și-nchipuirea măreției umple viața voastră goală!

Dar și voi, ca toți ceilalți, sunteți numai praf în vânt,

voi credeți că sunteți zei dacă cerul e tăcut,

dar veți îngrășa pământul acolo, într-un mormânt,

sau veți fi prin vreo cămară biete ulcele de lut!